KIRJALLINEN KYSYMYS E-2257/02 esittäjä(t): María Sornosa Martínez (PSE) komissiolle. Laittomien kastelualueiden lisääntymien Segura-joella ja joen ympäristöllisen tilan heikentyminen.



Virallinen lehti nro 052 E , 06/03/2003 s. 0143 - 0145



KIRJALLINEN KYSYMYS E-2257/02 esittäjä(t): María Sornosa Martínez (PSE) komissiolle (24. heinäkuuta 2002) Aihe: Laittomien kastelualueiden lisääntymien Segura-joella ja joen ympäristöllisen tilan heikentyminen Komissio tuntee varsin hyvin Segura-joen ympäristön vakavan tilan, sillä eivät tämän toimielimen lähettämät asiantuntijat ole turhaan luetteloineet jokea koko Euroopan saastuneimmaksi. Vaikka komissio on käynnistänyt tämän vuoksi Espanjaa vastaan pitkällisen rikkomusmenettelyn, joen pilaantuminen vain pahenee ja kaikkialla alueella laiton kastelu lisääntyy niin, että: - pellonraivaus jatkuu ja kukkulat muutetaan kastelumaiksi; tämä lisää myös laittomien kaivojen rakentamista (lasketaan, että valvomattomia kaivoja on yli 15 000) ja kaikkien vesivarojen ylikäyttöä - alueella kastelevien on pakko käyttää viljelmillään erittäin pilaantuneita vesiä (viemärivettä ja teollisuuden saastuttamaa vettä), joka myrkyttää perinteisiä kasvitarhoja ja niiden tuotteita - säilyke- ja nahkateollisuudella on edelleen laittomia jätevedenpäästöjä, vaikka käytössä olevat puhdistuslaitokset ovat osoittautuneet riittäviksi laadukkaan veden tuottamisessa ja Seguran ekologisen virtaaman säilyttämisessä - joen pilaantuminen vaarantaa vakavasti suojeltuja alueita - vesi-, nitraatti- ja elinympäristöpuitedirektiivejä rikotaan edelleen; siitä on tehty valituksia jo kolme vuotta sitten. Kaikki tämä johtuu toimivaltaisten viranomaisten sallivasta asenteesta. Viranomaiset eivät ole kyenneet jarruttamaan joen tilan heikentymistä ja suosivat toimillaan pellonraivausta ja laittomien kastelualueiden perustamista. Aikaisemmissa valituksissa esitettyjen tietojen, jotka komission alueelle lähettämä tekninen henkilöstö saattoi vahvistaa, ja uusien tietojen valossa, joilla on komission arvovalta (erityisesti CD-levyllä, jonka laativat etupäässä Pro-Río ja Ecologistas en Acción -järjestöt), kysyn seuraavaa: - Voiko komissio ilmoittaa, mikä on Segura-joen pilaantumisesta Espanjaa vastaan käynnistetyn menettelyn tilanne? - Katsooko komissio, että Espanjan viranomaisten toteuttamat ja yhteisön rahoitusta saaneet toimenpiteet vesien puhdistamiseksi ovat riittäviä? - Mitä kiireellisiä toimenpiteitä komissio aikoo toteuttaa pellonraivauksen, laittomien kastelualueiden, valvomattomien jätevesipäästöjen ja kaikkien Seguran tilaa heikentävien ilmiöiden kurissa pitämiseksi? Margot Wallströmin komission puolesta antama vastaus (16. lokakuuta 2002) Todettakoon, että rikkomismenettelyn perusteella, jonka komissio on aloittanut Espanjaa vastaan EY:n perustamissopimuksen 226 artiklan nojalla, yhteisöjen tuomioistuin on antanut Espanjalle tuomion(1), koska se ei ole pannut täytäntöön ohjelmia, jotka tähtäävät tiettyjen vaarallisten aineiden aiheuttaman vesien pilaantumisen vähentämiseen. Nämä aineet luetellaan tiettyjen yhteisön vesiympäristöön päästettyjen vaarallisten aineiden aiheuttamasta pilaantumisesta 4 päivänä toukokuuta 1976 annetun neuvoston direktiivin 76/464/ETY(2) liitteen luettelossa II. Espanja on rikkonut mainitun direktiivin 7 artiklan säännöksiä. Asian tutkinnan yhteydessä Espanjalle on myöhemmin toimitettu EY:n perustamissopimuksen 228 artiklan mukainen virallinen ilmoitus. Espanjan viranomaiset ovat toimittaneet kyseisestä direktiivistä aiheutuvien velvollisuuksien täyttämiseksi annetut säädökset ja määräykset komissiolle. Espanjan viranomaisten vastaus on paraikaa komission tarkasteltavana. Edellä mainittu rikkomismenettely samoin kuin muut toimet, jotka komissio on käynnistänyt Espanjaa vastaan vesipolitiikan alalla annettujen yhteisön direktiivien noudattamisen varmistamiseksi, auttavat mahdollisesti osaltaan parlamentin jäsenen mainitseman Segura-jokea koskevan ongelman ratkaisemisessa. Erityisesti tämän ongelman osalta Espanjan viranomaiset ovat toimittaneet komissiolle Segura-joen vesialueen ympäristön korjaamissuunnitelman. Suunnitelman ovat laatineet Espanjan ympäristöministeriö ja Murcian ja Valencian autonomiset alueet. Siinä esitetään puhdistuslaitosten rakentamista, viranomaisten ja teollisuuslaitosten välisiä sopimuksia, hallinnollisia valvontatoimia ja seuraamuksia sekä huomattavia investointeja. Edellä mainittua suunnitelmaa toteutetaan parhaillaan suunnitelluilla aloilla. On syytä mainita, että kuusi uutta puhdistuslaitosta on aloittanut toimintansa vuoden 2002 alussa. Niiden tarkoituksena on parantaa Segura-joen puhdistumista, erityisesti sen keski- ja alajuoksulla (Vega Media y Baja). Todettakoon, että Segura-joen alueella toteutetut, parlamentin jäsenen mukaan laittomat toimet eivät kuulu yhteisön toimivaltaan. Komissiolla ei siis ole keinoja estää mainittuja toimia. Tällaisissa kysymyksissä voidaan kuitenkin ryhtyä kansallisen lainsäädännön mukaisiin oikeustoimiin asiaa koskevan Espanjan lainsäädännön mukaisesti toimivaltaisissa hallinnollisissa ja rikosoikeudellisissa tuomioistuimissa. Mahdollisen yhteisön osarahoituksen osalta komissio huomauttaa, että toissijaisuusperiaatteen mukaisesti ja rakennerahastoja koskevista yleisistä säännöksistä 21. kesäkuuta 1999 annetun neuvoston asetuksen (EY) N:o 1260/1999(3) mukaan niin hankkeiden valinta kuin niiden täytäntöönpano kuuluvat jäsenvaltioiden toimivaltaan. Komissio onkin kääntynyt Espanjan viranomaisten puoleen 10. heinäkuuta 2002 päivätyllä kirjeellä saadakseen lisätietoja. Se ilmoittaa parlamentin jäsenelle tiedot heti ne saatuaan. (1) Tuomio 25.11.1998. Asia C-214/96. (2) EYVL L 129, 18.5.1976. (3) EYVL L 161, 26.6.1999.